ລັດ​ຖະ​ມົນ​ຕີ ການ​ຕ່າງ​ປະ​ເທດ​ຈີນ ກ່າວ​ວ່າ ຈີນ​ເຕັມ​ໃຈ ທີ່​ຈະ​ຊື້​ຜະ​ລິດ​ຕະ​ພັນ ຂອງ ສ​ຫລ ຕື່ມ
ທ່ານ​​ໃຫ້​ຂໍ້​ສັງ​ເກດ​ວ່າ ສະ​ຫະ​ລັດ ​ໄດ້​ໃຫ້ການ​ຍົກ​ເວັ້ນ​ໄປ​ແລ້ວ ​ໃນ​ການ​ເກັບ​ພາ​ສີ ຕໍ່​ຜະ​ລິດ​ຕະ​ພັນ​ຂອງ​ຈີນ ​ຫຼາຍໆ​ຊະ​ນິດ.
ລັດຖະມົນຕີການຕ່າງປະເທດຈີນ ກ່າວວ່າ ປະເທດຂອງທ່ານເຕັມໃຈທີ່ຈະຊື້ຜະລິດຕະພັນ ຂອງສະຫະລັດເພີ້ມຕື່ມ ໂດຍເວົ້າວ່າ ທັງສອງຝ່າຍ ຕ່າງກໍສະແດງອອກຊຶ່ງຄວາມປາຖະໜາດີ ກ່ອນໜ້າການເຈລະຈາການຄ້າຮອບໃໝ່ ລັດຖະມົນຕີການຕ່າງປະເທດຈີນ ທ່ານຫວັງຢີ່ ກ່າວທີ່ນະຄອນນິວຢອກ ໃນວັນພະຫັດວານນີ້ວ່າ “ພວກເຮົາຫວັງວ່າ ທັງສອງຝ່າຍສາມາດເອົາມາດຕະການທີ່ກະຕືລືລົ້ນຕື່ມ ຫລຸດຜ່ອນການໃຊ້ສຳນວນຄວາມເວົ້າ ແລະການກະທຳ ໃນທາງທີ່ບໍ່ດີ ຖ້າຫາກທຸກໆຄົນເຮັດແບບນີ້ ການເຈລະຈາບໍ່ພຽງແຕ່ຈະເລີ້ມຂຶ້ນທໍ່ນັ້ນ ແຕ່ຈະດຳເນີນໄປແລະໃຫ້ໝາກຜົນດ້ວຍ ” ທ່ານໃຫ້ຂໍ້ສັງເກດວ່າ ສະຫະລັດໄດ້ໃຫ້ການຍົກເວັ້ນໄປແລ້ວ ໃນການເກັບພາສີຕໍ່ຜະລິດຕະພັນຂອງຈີນຫຼາຍໆຊະນິດ ທ່ານຫວັງຢີ່ ໄດ້ເປັນເຈົ້າພາບຈັດງານລ້ຽງອາຫານທ່ຽງ ໃຫ້ແກ່ຫົວໜ້ານັກການທູດ ຈາກປະເທດສະມາຊິກຖາວອນອື່ນໆປະຈຳສະພາຄວາມໝັ້ນຄົງອົງການສະຫະປະຊາຊາດ ຊຶ່ງປະກອບມີອັງກິດ ຝຣັ່ງ ຣັດເຊຍ ແລະສະຫະລັດ ການເຈລະຈາໃນລະດັບສູງລະຫວ່າງສະຫະລັດ ກັບຈີນ ມີກຳນົດຈະເລີ້ມຂຶ້ນໃນວັນທີ 13 ຕຸລາຈະມານີ້ ຫຼັງຈາກບໍ່ໄດ້ມີຄວາມກ້າວໜ້າຫຍັງຫຼາຍ ຕະຫຼອດລະດູຮ້ອນທີ່ຜ່ານມາ ແລະໄດ້ພາໃຫ້ເກີດຄວາມບໍ່ແນ່ນອນສຳລັບພວກນັກລົງທຶນ ລັດຖະມົນຕີການຕ່າງປະເທດຫວັງຢີ່ ໄດ້ກ່າວເຖິງການມີເຈດຕະນາດີຂອງທັງສອງຝ່າຍ ແຕ່ປະທານາທິບໍດີສະຫະລັດ ທ່ານດໍໂນລ ທຣຳ ໄດ້ໃຫ້ຄວາມເຫັນທີ່ຂ້ອນຂ້າງແຮງເປັນພິເສດກ່ຽວກັບຈີນ ເວລາທ່ານຂຶ້ນກ່າວຄຳປາໄສຢູ່ທີ່ກອງປະຊຸມສະມັດຊາໃຫຍ່ສະຫະປະຊາຊາດ ໃນວັນອັງຄານຜ່ານມາ ທ່ານທຣຳໄດ້ກ່າວຫາຈີນວ່າ ບໍ່ໄດ້ປະຕິບັດຕາມຄຳໝັ້ນສັນຍາກ່ຽວກັບການຄ້າແບບເປັນທຳ ເວລາປະເທດດັ່ງກ່າວ ເຂົ້າຮ່ວມອົງການໆຄ້າໂລກ ທ່ານຍັງມີຄວາມສົງໄສຢູ່ວ່າ ເປັນຫຍັງຈີນ ຊຶ່ງເປັນປະເທດທີ່ມີເສດຖະກິດໃຫຍ່ສຸດເປັນອັນດັບສອງຂອງໂລກ ຈຶ່ງຍັງໄດ້ຮັບຖານະພິເສດໃນການເປັນປະເທດທີ່ກຳລັງພັດທະນາຢູ່ ນອກນັ້ນ ປະທານາທິບໍດີທຣຳຍັງໄດ້ກ່າວຢ້ຳເຖິງການກ່າວຫາຜ່ານມາ ກ່ຽວກັບການລັກຂະໂມຍຊັບສິນທາງດ້ານສະຕິປັນຍາ ແລະຄວາມລັບທາງດ້ານການຄ້າໃນ “ຂອບເຂດຂະໜາດໃຫຍ່” ນັ້ນ ແຕ່ແນວໃດກໍຕາມ ທ່ານກໍກ່າວວ່າ ທ່ານຫວັງວ່າທັງສອງຝ່າຍສາມາດບັນລຸຂໍ້ຕົກລົງການຄ້າ ທີ່ຈະໃຫ້ຜົນປະໂຫຍດແກ່ປະເທດທັງສອງ ແລະ “ສ້າງຄວາມກ້ຳເກິ່ງຄືນໃໝ່ຕໍ່ຄວາມສຳພັນຂອງພວກເຮົາກັບຈີນ ”